ລາວ-ໄທ ແລກປ່ຽນບົກຮຽນການສ້າງຄວາມເຂັ້ມແຂງຂອງຄູ-ອາຈານ
ໃນວັນທີ 29 ສິງຫາ 2022, ທ່ານ ຮສ ປອ ພຸດ ສິມມາລາວົງ ລັດຖະມົນຕີ ກະຊວງສຶກສາທິການ ແລະ ກິລາ ແຫ່ງ ສປປ ລາວ ພ້ອມຄະນະ ໄດ້ຕ້ອນຮັບການເຂົ້າພົບປະແລກປ່ຽນບົດຮຽນຂອງ ທ່ານ ສຈ ດຣ. ອະເນກ ເຫຼົ່າທໍາມະທັດ ລັດຖະມົນຕີ ກະຊວງອຸດົມສຶກສາ, ວິທະຍາສາດ, ວິໄຈ ແລະ ນະວັດຕະກໍາ ແຫ່ງ ຣາຊະອານາຈັກໄທ ພ້ອມຄະນະ.
ທ່ານ ຮສ ປອ ພຸດ ສິມມາລາວົງ ພ້ອມຄະນະ ກໍໄດ້ຕ້ອນຮັບຢ່າງອົບອຸ່ນ ແລະ ຕີລາຄາສູງຕໍ່ກັບການພົບປະແລກປ່ຽນບົດຮຽນຂອງສອງຝ່າຍ ລະຫວ່າງ ສປປ ລາວ ແລະ ຣາຊະອານາຈັກໄທ; ທັງນີ້, ຈະເປັນຂີດໝາຍປະຫວັດສາດ ເພື່ອເສີມຂະຫຍາຍການຮ່ວມມືໃນວຽກການສຶກສາຊັ້ນສູງ (ອຸດົມສຶກສາ), ວິທະຍາສາດ, ການວິໄຈ ແລະ ນະວັດຕະກຳຂອງທັງສອງປະເທດ ລາວ-ໄທ, ໄທ-ລາວ ໃຫ້ແໜ້ນແຟ້ນເລິກເຊິ່ງຍິ່ງຂຶ້ນ.
ຈາກນັ້ນ, ຜູ້ແທນສອງຝ່າຍ ກໍໄດ້ພ້ອມກັນປຶກສາຫາລືແລກປ່ຽນບົດຮຽນຫຼາຍດ້ານ ໂດຍສະເພາະກໍແມ່ນໄດ້ພົບປະລະຫວ່າງ ມະຫາວິທະຍາໄລ ຂອງ ສປປ ລາວ ແລະ ມະຫາວິທະຍາໄລ ຂອງຣາຊະອານາຈັກໄທ ເປັນຕົ້ນແມ່ນການສ້າງຄວາມເຂັ້ມແຂງຂອງຄູ-ອາຈານ, ການເຮັດວິໄຈຮ່ວມກັນ, ນຳໃຊ້ຫ້ອງແລັບ ( LAB ) ຮ່ວມກັນ, ແລກປ່ຽນທາງວິຊາການໃຫ້ຫຼາຍຂຶ້ນ, ການສະເໜີຜົນງານການຄົ້ນຄວ້າລະຫວ່າງກັນ, ສົ່ງເສີມ ແລະ ແລກປ່ຽນຂໍ້ມູນທາງດ້ານປະກັນຄຸນນະພາບຂອງການສຶກສາຊັ້ນສູງ.
ການແລກປ່ຽນລະຫວ່າງ ກົມວິຊາການທີ່ກ່ຽວຂ້ອງ ໃນການຮ່າງຍຸດທະສາດການພັດທະນາວິທະຍາສາດ ແລະ ການວິໄຈຂອງ ສປປ ລາວ, ສົ່ງເສີມໃຫ້ນັກຮຽນສາຍ STEM ດ້ວຍການແລກປ່ຽນຄູສອນໃນລະດັບປະຖົມສຶກສາ, ມັດທະຍົມສຶກສາ, ອາຊີວະສຶກສາ ແລະ ການສຶກສາຊັ້ນສູງ ( ອຸດົມສຶກສາ ) ລະຫວ່າງກັນ ເພື່ອຢາກໃຫ້ນັກຮຽນລາວໄດ້ໄປເສັງລະດັບ Olympiad ສາກົນ; ແລກປ່ຽນປະສົບການກ່ຽວກັບການຄຸ້ມຄອງກອງທຶນ ແລະ ການນໍາໃຊ້ກອງທຶນພັດທະນາວິທະຍາສາດ ເພື່ອນຳໃຊ້ຜົນງານທາງວິທະຍາສາດພັດທະນາເສດຖະກິດ-ສັງຄົມຂອງປະເທດ ໄດ້ຢ່າງປເປັນຮູບປະທໍາ.
ສືບຕໍ່ໃນການຊ່ວຍເຫຼືອການກໍ່ສ້າງຫໍຊົມດາວ ແລະ ທ້ອງຟ້າສາທິດ ( ທ້ອງຟ້າຈຳລອງ ) ຂອງ ສປປ ລາວ ເຊິ່ງຈະເປັນແຫຼ່ງຮຽນຮູ້ທາງວິທະຍາສາດ ອີກແຫ່ງໜຶ່ງຂອງເດັກນັກຮຽນ, ນັກສຶກສາຂອງ ສປປ ລາວ ລວມທັງບັນດາແຂວງລຽບຊາຍແດນຂອງຣາຊະອານາຈັກໄທ; ສືບຕໍ່ຮ່ວມມືກັນລະຫວ່າງ ກົມຄຸ້ມຄອງວິທະຍາສາດ ກັບ ສຳນັກງານພະລັງງານປະລະມະນູເພື່ອສັນຕິ.
ພ້ອມນີ້, ໃນພິທີກໍໄດ້ມີການເຊັນບົດບັນທຶກການໃຫ້ທຶນການສຶກສາແກ່ ສປປ ລາວ ລະຫວ່າງ ກະຊວງສຶກສາທິການ ແລະ ກິລາ ສປປ ລາວ ແລະ ກະ ຊວງອຸດົມສຶກສາ, ວິທະຍາສາດ, ວິໄຈ ແລະ ນະວັດຕະກໍາ ແຫ່ງ ຣາຊະອານາຈັກໄທ, ຕາງໜ້າເຊັນຝ່າຍລາວໂດຍ ທ່ານ ຮສ ປອ ພຸດ ສິມມາລາວົງ ກໍາມະການສູນກາງພັກ, ລັດຖະມົນຕີ ກະຊວງສຶກສາທິການ ແລະ ກິລາ ສປປ ລາວ ແລະ ເຊັນຝ່າຍໄທໂດຍ ທ່ານ ສາດສະດາຈານພິເສດ ດຣ. ອະເນກ ເຫຼົ່າທໍາມະທັດ ລັດຖະມົນຕີ ກະຊວງອຸດົມສຶກສາ, ວິທະຍາສາດ, ວິໄຈ ແລະ ນະວັດຕະກໍາ ແຫ່ງ ຣາຊະອານາຈັກໄທ, ໂດຍມີຄະນະນໍາສອງຝ່າຍ ເຂົ້າຮ່ວມເປັນສັກຂີພິຍານ.